อีก1-2 ปีบัตรเอทีเอ็มไทยกดเงินได้ทั้งอาเซียน
ธปท.เปิดแผนพัฒนาระบบชำระเงิน รองรับเออีซี สร้างระบบถอนเงินผ่านเอทีเอ็มระหว่างกันได้ใน 1-2 ปี
19 มี.ค. 2556

ธปท.เปิดแผนพัฒนาระบบชำระเงิน รองรับเออีซี สร้างระบบถอนเงินผ่านเอทีเอ็มระหว่างกันได้ใน 1-2 ปี
นางทองอุไร ลิ้มปิติ รองผู้ว่าการ ด้านบริหาร ธนาคารแห่งประเทศไทย(ธปท.) กล่าวว่า แนวทางในการพัฒนาระบบการชำระเงิน และการเตรียมระบบรองรับการขยายตัวของกลุ่มประชาคมเศรษฐกิจอาเซียน (เออีซี) ตามแผนกลยุทธ์ระบบการชำระเงิน 2555-2559 จะดำเนินการในหลายด้าน คือ การพัฒนาระบบการชำระเงินทางอิเล็กทรอนิกส์ อาทิ การส่งเสริมให้ใช้บัตรเดบิตชำระค่าสินค้าและบริการมากขึ้น จากปัจจุบันที่มีการใช้ชำระค่าสินค้าและบริการเพียง 1% ของปริมาณการใช้จ่ายผ่านบัตรทั้งหมด 
"ตอนนี้ ธปท.อยู่ระหว่างประสานกับกรมสรรพกร ว่าจะสามารถใช้การลดภาษี เป็นแรงจูงใจให้ผู้ประกอบการที่รับบัตรเดบิตและประชาชนผู้บริโภคที่ใช้บัตรเดบิตใช้การชำระค่าสินค้าและบริการได้มากแค่ไหน ซึ่งเบื้องต้นกรมสรรพกรก็เห็นชอบบ้างแล้ว แต่ต้องดูในรายละเอียดว่าจะลดภาษีจูงใจให้คนหันมาใช้บัตรเดบิตได้อย่างไร รวมถึงประเมินผลกระทบด้วยว่าจะทำให้รายได้ลดลงมากน้อยแค่ไหน หรือจะสามารถขยายฐานภาษีเพิ่มขึ้นได้น้อยแค่ไหน คุ้มค่าหรือไม่ คงต้องใช้เวลาในการพิจารณาอีกระยะหนึ่ง"นางทองอุไรกล่าว
ทั้งนี้ ธปท.รายงานข้อมูลบัตรเดบิต ล่าสุด ณ สิ้นเดือนม.ค. ปีนี้ พบว่า บัตรเดบิตทั้งระบบมีจำนวนสูงถึง 40.93 ล้านใบ แต่มีปัญหาใช้ชำระค่าสินค้าและบริการน้อยมาก เนื่องจากผู้บริโภคส่วนใหย่ยังนิยมใช้กดเงินสดเหมือนใช้บัตรเอทีเอ็ม ทำให้มียอดใช้ชำระค่าสินค้าและบริการ ณ จุดขายต่ำเพียง  209 บาทต่อบัตรต่อเดือนเท่านั้น 
นางทองอุไร กล่าวว่า นอกจากนี้ ธปท.ยังมีแผนการในพัฒนระบบหักชำระเงินในประเทศ(Local switching) ที่จะเชื่อต่อการหักชำระเงินภายในประเทศได้ดีขึ้น และมีต้นทุนที่ถูกลงกว่าการใช้ระบบหักชำระเงินกับบริษัทวีซ่าส์ หรือ มาสเตอร์ ที่มีเครื่อข่ายไปทั่วโลกแต่มีต้นทุนที่การให้บริการที่แพงกว่า เพราะต้องไปหักชำระเงินกันในต่างประเทศ ซึ่งระบบ Local switching น่าจะบังคับใช้ได้ภายใน 1ก.ย. ปีนี้ หลังมีการทดสอบระบบงานมาระยะหนึ่งแล้ว 
รวมถึง ธปท.จะมีการส่งเสริมการเชื่อมโยงระบบเอทีเอ็มระหว่างกันในกลุ่มประเทศเออีซีให้ครอบคลุมมากขึ้น โดยให้สามารถสอบถามยอดคงค้างในบัญชีและถอนเงินได้ ซึ่งปัจจุบันไทยทำได้แล้วในประเทศมาเลเซีย เกาหลีใต้ เวียดนาม และอยู่ระหว่างดำเนินการกับประเทศฟิลิปปินส์ อินโดนีเซีย และสิงคโปร์ และต่อไปจะพัฒนาให้ครอบคลุมทั้งอาเซียในอีก 1-2 ปีข้างหน้า ให้เอทีเอ็มใช้สอบถามยอดเงิน ถอนเงิน และดอนเงินระหว่างกันได้ เพื่อรองรับการเติบโตทางการค้าและการท่องเที่ยงระหว่างกันในกลุ่มเออีซีในอนาคต